SKRIFTLIG FORESPØRGSEL E-0771/01

af Juan Naranjo Escobar (PPE-DE) til Kommissionen

(13. marts 2001)

Om: Elektronisk handel og tjenesteydelser

For at fremme elektronisk handel med finansielle tjenesteydelser forelagde Kommissionen for få uger siden en strategi med henblik på etablering af et integreret marked for denne form for tjenesteydelser inden 2005. Strategien er baseret på princippet om oprindelsesland, dvs. at grænseoverskridende køb og salg af finansielle tjenesteydelser er underlagt de regler, der er gældende i det land, der yder tjenesten.

Hvilke konkrete aktioner påtænker Kommissionen for at løse problemet med den eksisterende opdeling af markederne og for at øge forbrugernes tillid til Internettets betalingssystemer? Hvorledes agter Kommissionen at harmonisere reglerne for økonomiske aktørers adfærd? I hvilken udstrækning vil Kommissionen samarbejde med operatører på disse markeder for at nå sine mål inden 2005?

Svar afgivet på Kommissionens vegne af Frederik Bolkestein

(6. juni 2001)

Som forklaret i meddelelsen om Elektronisk handel og finansielle tjenesteydelser(1) er tillid til de elektroniske betalingssystemer af afgørende betydning for udviklingen af elektronisk handel mellem erhvervsliv og forbruger. Kommissionen arbejder på såvel at forbedre den tekniske sikkerhed som at etablere lovrammer med henblik på at øge forbrugernes tillid til internet-betalinger.

Endvidere vedtog Kommissionen for nylig en handlingsplan for forebyggelse af svig og forfalskning(2), der omfatter teknologiske forbedringer af betalingsprodukter og -systemer samt bedre udveksling af oplysninger. Den understreger også behovet for et nært samarbejde mellem alle parter på alle niveauer i en betalingstransaktion. Kommissionen vil koordinere en indsats til fremme af forebyggende foranstaltninger, herunder informationsindsamling og bevidsthedsskabende initiativer. Der vil blive etableret et forum om sikkerhed i betalingsprodukter og -systemer samt nedsat en ekspertgruppe på fællesskabsplan med det formål at styrke det grænseoverskridende samarbejde.

Med hensyn til lovgivningsmæssige foranstaltninger mener Kommissionen, at der er presserende behov for juridiske rammer for et system, der fastsætter retten til tilbagebetaling i tilfælde af en uautoriseret transaktion og manglende levering af fjernsalgsvarer. Disse rammer vil styrke den eksisterende fællesskabslovgivning vedrørende forbrugerbeskyttelse på området elektroniske betalinger(3).

Kommissionen støtter industrielle udviklinger af sikre tekniske løsninger, for eksempel gennem andre af Kommissionens initiativer, herunder muligheden for et forslag til direktiv om gensidig anerkendelse af evaluering af sikkerhedsprodukter og -tjenester og smart-kort-charteret i eEuropa-initiativet.

Som en opfølgning af konklusionerne fra Det Europæiske Råd i Stockholm vil Kommissionen i samarbejde med Rådet udarbejde en omfattende strategi vedrørende sikkerhedsaspekterne i elektroniske netværk.

(1) KOM(2001) 66 endelig udg.

(2) KOM(2001) 11 endelig udg.

(3) Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg Erklæring fra Rådet og Parlamentet ad artikel 6, stk. 1 Erklæring fra Kommissionen ad artikel 3, stk. 1, første led, EFT L 144 af 4.6.1997 og 97/489/EF: Kommissionens henstilling af 30. juli 1997 om transaktioner med elektroniske betalingsmidler, især forholdet mellem udsteder og indehaver, EFT L 208 af 2.8.1997.